ར་ལོའི་སྣང་བརྙན་ནི་བོད་མི་རིགས་ཀྱི་བསྡུས་གཟུགསཤིག་ཡིན་པ་དང་།ཡང་ནསེམས་གཟུགསཤིག་ཡིན་ཞིང་།བདག་འཛིན་གྱི་འདུ་ཤེས་མེད་པ་དང་།ཁེར་རྐྱང་དང་ཉམ་ཆུང་།རྨོངས་རྟུལ་གྱི་ཆ་དེ་ནམ་ཡང་འདོར་མི་ཐུབ་པ་དང་།གཉོམ་ཆུང་ནུས་མེད་ཡིན་པས་སྤྱི་ཚོགས་ཀྱི་འཚོ་བའི་ཁྲོད་དུ་ཕམ་ཁ་སྣ་ཚོགས་ཉོས་བཞིན་པ་ཡང་དངོས་ཡོད་སྤྱི་ཚོགས་ཀྱི་སྣང་ཚུལ་ཡིན་པས་ཁོ་བོ་ཡང་འདོད།འོན་ཀྱང་ད་དུང་གནད་འགག་གཅིག་ནི་རང་རེའི་མི་རིགས་སྤྱི་དང་བྱེ་བྲག་སྐྱེ་བོ་སོ་སོའི་ངོས་ནས་འཆད་ན་ཀྱག་ཀྱོག་ལྡན་པའི་མི་ཚེ་ཕྲ་མོའི་ནང་འདུན་པ་ཞིག་མེད་པ་མི་སྲིད་ནའང་མངོན་འགྱུར་ཡོང་བར་བྱེད་པའི་བརྒྱུད་རིམ་ཁྲོད་མི་མང་པོ་ཞིག་ལ་དམིགས་འབེན་དངོས་གསལ་པོ་མེད་པ་དང་།རང་ཉིད་ལ་རང་ཚུགས་ཐུབ་པའི་བསམ་བློ་ཞིག་མེད་པའི་རྐྱེན་གྱིས་གནད་འགག་རེ་འཕྲད་ཚེ་ཨུ་ཚུགས་མཐར་སྐྱེལ་བྱེད་པའི་སྙིང་སྟོབས་ཞན་པས་བྱ་བར་འཐུས་ཤོར་དང་ཕམ་ཁ་སྣ་ཚོགས་ཉོས་བཞིན་ཡོད་པ་ཡང་དངོས་ཡོད་གནས་ཚུལ་ཡིན་པས།ར་ལོའི་སྣང་བརྙན་གྱི་ཐོག་ནས་མི་རིགས་ཀྱི་ཞན་ཆ་དེ་མཚོན་ཡོད།དེ་ཡང་ར་ལོ་སློབ་གྲྭར་བསྐྱལ་ན་སློབ་གྲྭ་ཁུངས་མི་འཁྱོལ་བ་དང་།མག་པར་བསྡད་ན་མག་པ་ཁུངས་མི་འཁྱོལ་བ།དགོན་པར་བསྡད་ན་གྲྭ་པ་ཁུངས་མི་འཁྱོལ་བ་ནི་རང་ཉིད་ཀྱི་འདུན་པ་དངོས་གསལ་ཆ་ལྡན་པ་ཞིག་མིན་པ་དང་།གནད་དོན་ལ་དབྱེ་ཞིབ་བྱེད་པའི་རང་ཚུགས་ཐུབ་པའི་བསམ་བློ་ཞིག་མེད་པ།གནད་འགག་གི་མདུན་དུ་ཨུ་ཚུགས་མཐར་སྐྱེལ་བྱེད་པའི་སྙིང་སྟོབས་མེད་པས་ལན་པ་ཡིན།